google/wiki40b huggingface dataset:
Povilas Baltrušaitis

Povilas Baltrušaitis (1915 m. sausio 14 d. Mikalinės k., Prienų r. – 1976 m. gegužės 8 d. Kriūkuose, Šakių r.), muzikos mokytojas ir chorvedys.

Biografija

1955–1959 m. choro dirigavimą neakivaizdiniu būdu studijavo Vilniaus J. Tallat-Kelpšos muzikos mokykloje (dėst. A. Jozėnas, V. Ūsevičius, J. Narvidas).
Nuo 1951 m. Kriūkų vidurinėje mokykloje mokė muzikos ir dainavimo, vadovavo vaikų ir vyresniųjų klasių moksleivių chorams bei vokaliniams ansambliams. Choristus parengdavo Šakių rajono ir respublikinėms dainų šventėms, o solistus ir ansamblius – „Dainų dainelės" konkursams. Vadovavo ir suaugusiųjų meno mėgėjų kolektyvams: Belvederio pienininkystės technikumo (1954–1956 m.), Kriūkų kultūros namų (1956–1959 m. ir 1969–1974 m.), Jurbarko vaismedžių medelyno (1963–1965 m.) ir Seredžiaus kultūros namų (1966–1968 m.) mišriesiems chorams bei vokaliniams ansambliams. Dirigavo Šakių rajono dainų šventėse ir festivaliuose.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Thamsakoeno nacionalinis parkas

Vieta

Parkas užima 248,32 km² plotą Thavangfa (Tha Wang Pha), Čiangklango (Chiang Klang) ir Songkhvajo (Song Khwae) Nano, bei Čiangkhamo (Chiang Kham) ir Pongo (Pong) Fajao apylinkėse, Laoso pasienyje, 90 km į šiaurę nuo provincijos centro Nano.

Flora ir fauna

Thamsakoeno nacionaliniame parke vyrauja lapuočių, mišrūs, spygliuočių ir visžaliai miškai.
Iš retų augalų parke sutinkama: cinamonas (Cinnamomum iners), Prunus cerasoides, aukštasis sparnenis (Dipterocarpus alatus), Tetrameles nudiflora ir kt.
Grondi Malė

Istorija

Kaimas pirmą kartą paminėtas 1417 metais. XVIII a. kaimas padalintas į du atskirus kaimus.
Sundsvalis

Istorija

Miestas įkurtas 1621 m. Sundsvalis buvo keturis kartus visiškai sudegęs, bet kiekvieną kartą buvo atstatytas. Pirmą kartą miestą 1721 m. per Šiaurės karą sudegino rusų armija. Paskutinis gaisras įvyko 1888 m. ir buvo didžiausias per visą Švedijos istoriją. Jo priežastimi tapo kibirkštis nuo garlaivio. Po šio gaisro miesto centras buvo apstatytas akmeniniais pastatais − dėl to miesto centrą imta vadinti „Akmeniniu miestu“ (Stenstaden).
XX a. pradžioje Sundsvalyje ėmė stipriai vystytis miško pramonė. 1879 m. čia įvyko pirmasis Švedijoje darbininkų streikas. Nuo tų laikų, Sundsvalyje, socialistų ir socialdemokratų partijos gauna daugiausiai balsų per rinkimus nei likusioje Švedijoje.
Lietuvos ATS/1954

Lietuvos administracinis suskirstymas 1954 m. įgavo esminių pokyčių. Jie įvyko žemiausiame lygmenyje – buvo stambinamos apylinkės, ir iš ~2800 apylinkių paliktos tik ~1200. Taip padaryta gegužės 25 d. Aukščiausiosios Tarybos nutarimu. Rajonai stambinami nebuvo.
Oficiali valdžios pozicija įvardinta taip: „Tikslu pagerinti apylinkių Tarybų darbą ir sustiprinti jų vaidmenį vadovaujant ūkinei bei kultūrinei statybai kaime, Lietuvos TSR Aukščiausiosios Tarybos Prezidiumas nutaria sustambinti Lietuvos TSR apylinkes“.
Kazikėnai

Istorija

XVIII a. kaimas minimas kaip Kasikiemis.
Martynas Velyvis

Karjera

Klaipėdos futbolo mokyklos auklėtinis. 2018 m. žaidė Trečioje lygoje ir atstovavo Klaipėdos „EDM Statyba-Sendvaris“ ekipą.
Profesionalo karjerą pradėjo FK Atlantas 2019 m. Pagrindinėje komandoje 2019 m. pasirodė tris kartus. Dažiausiai žaidė už Atlantas B ekipą, Antroje lygoje. Per septynerias rungtynes pelnė tris įvarčius.
Vasarą buvo paskolintas FK Atmosfera (2012) ir žaidė Pirmoje lygoje. Debiutavo mažeikiškių ekipoje 2019 m. liepos 28 d., kai Alytuje kovojo prieš DFK Dainava. Komanda alytiškiams pralaimėjo 1:9, o Martynas pelnė pirmą rungtynių įvartį. (Vėliau varžovai įmušo devynis.)
Departamentas

Prancūzija

Per 1789–1793 m. Prancūzijos Didžiąją revoliuciją, kai buvo panaikinta karaliaus valstybinė valdžia ir aristokratijos valdžia vietose, karaliaus suformuotos 83 vietos valdymo institucijos – provincijos 1790 m. buvo pavadintos departamentais. 1811 m. departamentų skaičius padidintas iki 130, bet 1869 m. sumažintas iki 89. Departamentai iki šiol liko didžiausiais Prancūzijos administraciniais teritoriniais vienetais, tik jų skaičius, įskaitant užjūrio teritorijas, 1922 m. padidėjo iki 90, o 1976 m. iki 100. Žiūrėkite: Prancūzijos departamentai.

Departamentai kitur

Prancūzijos pavyzdžiu didžiausius administracinius vienetus departamentais pavadino Bolivija, Kolumbija ir kai kurios kitos Lotynų Amerikos šalys.
JAV departamentais vadinamos ministerijos. Jie tiesiogiai pavaldūs šalies Prezidentui. Pavyzdžiui: State Department (Valstybės departamentas = užsienio reikalų ministerija), Department of Justice (Teisingumo departamentas), Department of Commerce (Prekybos departamentas).
Šveicarijoje 7 departamentai, kuriems vadovauja federaliniai patarėjai, yra valstybės vykdomoji valdžia.
ESTCube-1

ESTCube-1 – pirmasis Estijos ir Baltijos šalių palydovas, sukurtas Tartu universiteto, Estijos aviacijos akademijos, Talino technologijų universiteto ir Gyvybės mokslų universiteto studentų ir sėkmingai iškeltas į orbitą 2013 m. gegužės 7 d. iš kosmodromo Prancūzijos Gvianoje. Estija tapo 41–ąja kosmine valstybe, paleidusia Žemės palydovą.
Aparatas paleistas raketos-nešėjos „Vega“ pagalba su kitais dviem palydovais - Europos „Proba V“ ir Vietnamo VNREDSat-1A 2 val. 6 min. Grinvičo (5 val. 6 min. Lietuvos) laiku, pasiekė orbitą apie 4 val. 6 min. (7 val. 6 min.), o Estijoje virš horizonto pirmąkart pakilo 10 val. 30 min. vietos (ir Lietuvos) laiku.

Misijos tikslai

Misija siekiama išbandyti saulės baterijų 10 m „Hoytether“ elementą (elektrinę burę), jo galią, jungtį, padaryti jo nuotraukas, taip pat fotografuoti Žemę. Saulės vėjo burė, išrasta Suomijos meteorologijos instituto mokslininko Pekkos Janhuneno. Elektrinė burė yra naujo tipo kosminis variklis, kuris judėjimo momentą sukuriamas naudojant nuo Saulės sklindantį elektringųjų dalelių srautą. Manoma, jog tokios burės ateityje galės būti naudojamos tarpplanetiniams skrydžiams, taip pat aparatuose, kurie rinktų Žemės orbitoje skriejančias kosmines šiukšles.
Palydovo įranga buvo sukurta bendradarbiaujant su Suomijos meteorologijos institutu ir Vokietijos kosmoso centru (DLR). Estijos universitetų studentai yra atsakingi už palydovo tyrimų specializacijos parinkimą, projekto finansavimo šaltinių paiešką bei formalumų, susijusių su palydovo iškėlimu į orbitą, tvarkymą. Universitetų mokslininkai atlieka stebėtojų ir konsultantų pareigas. Tikimasi ateityje vystyti Estijos kosmoso ir aukštųjų technologijų pramonę, skleisti kosminių technologijų pažinimo idėjas. Projektu taip pat siekiama įrodyti, kad estų specialistai gali dalyvauti kosmoso tyrimuose.

Istorija

Sovietmečiu Estijoje buvo gaminami kai kurie kosminiuose laivuose naudojami prietaisai, tačiau per paskutiniuosius 15 metų jokios pažangos šioje srityje nebuvo pasiekta. Estijos studentų palydovo projektas prasidėjo 2008 m. Tartu universitete pagal tam reikalui sukurtą Mokslo ir švietimo bendradarbiavimo programą „ESTCUBE“, kurios tikslas – vystyti kosmines technologijas, inžinerijos ir matematikos disciplinas, suteikiant studentams, be teorijos, praktinių įgūdžių.
Fazinė linija

Fazinė linija – tai diagrama, kuri vaizduoja kokybinį autonominės sistemos diferencialinės lygties elgesį esant vienam kintamajam, dy/dt = ƒ(y). Fazinė linija yra 1-matė formoje iš bendro n-mačio fazinės erdvės atvejo ir yra labai lengvai analizuojama.
Tons Of Sobs

Įrašymas

Tuo metu kai įrašė Tons Of Sobs albumą, visi Free nariai buvo jaunesni nei dvidešimties metų, o jauniausias iš jų, bosistas Andy Fraser, buvo šešiolikmetis. Didžiąją dalį savo gerbėjų jie įgijo savo nuolatiniuose turuose. Albumas taip pat susideda daugiausiai iš gyvo garso įrašų.
Grupė pasirašė sutartį su Island Records ir Guy Stivens'as buvo pasamdytas prodiusuoti albumo (vėliau jis išgarsėjo savo prodiusuotais albumais Mott The Hoople ir The Clash - London Calling. Dėl mažo biudžeto jis kūriniui skyrė nedaug dėmesio, albumo garsas buvo gergždžiantis ir prastas. Žinoma, grupės nepatyrimas taip pat prisidėjo prie prastos kokybės.
Izraelio virtuvė

Istorija

Izraelio virtuvė pradėjo formuotis XX a. viduryje, atkūrus Izraelio valstybę. Jos formavimuisi didelę įtaką turėjo žydų ir Artimųjų Rytų virtuvės. Labiausiai Izraelio virtuvėje jaučiasi Mizrahi, Aškenazi ir Sephardik etnografinės žydų virtuvės. Paplitę judaizmo šventiniai patiekalai.
Toyota Motor Corporation

Istorija

„Toyota Motor Corporation“ ('Toyota automobilių korporacija') buvo įkurta 1933 m. rugsėjo mėn., kai „Toyota Industries“ sukūrė naują sektorių, kuris gamintų automobilius. 1934 m. sukurtas A tipo motoras buvo panaudotas 1935 m. gegužės mėn. modelyje A1 ir tų pačių metų rugpjūčio mėn. G1 sunkvežimyje. 1936 m. buvo pradėtas gaminti Toyotos AA modelis. Pirmosios transporto priemonės buvo nepaprastai panašios į „Chevrolet“ ir „Dodge“ Power Wagon.
Nors „Toyota“ geriausiai šiomis dienomis žinoma tik savo automobiliais, ji tebegamina tekstilės pramonės produktus bei automatines audimo stakles, kurios yra visiškai kompiuterizuotos bei elektrines siuvamąsias mašinas.
„Toyota Motor Co.“ pasiskelbė nepriklausoma kompanija 1937 m.
Bagdononys (Lazdijai)

Istorija

2001 m. kaimas priklausė Šlavantų seniūnijai.
Penkios moterys žudikui

Turinys

Daktaras Pizanis po darbo dienos skuba namo, kur jo žmonai Sofijai prasidėjo priešlaikinis gimdymas. Nors kartu su šia yra jo kolegė Lidija, Pizanis atvykęs randa gimusį sūnų, tačiau mirusią žmoną. Sunkiai galėdamas susitaikyti su netektimi, jis Lidijos kabinete aptinka savo tyrimus, iš kurių sužino esąs nevaisingas. Lidija sako slėpusi tiesą, nenorėdama pakenkti jų šeimai, tačiau Pizanis dabar visa energiją nukreipia tikrojo vaiko tėvo paieškoms. Po kurio laiko klinikoje ir jos apylinkėse įvykdomos kelios žmogžudystės, kurių aukomis tampa besilaukiančios moterys, o jų kūnai po mirties paženklinami išpjaustant vaisingumo simbolį. Iš aukos Pizanis tampa įtariamuoju, tačiau tyrimas pakrypsta kita linkme, kuomet viena nužudyta ir paženklinta moteris pasirodo nebuvusi nėščia. Policija pradeda ieškoti žmogaus, kuriam ši galėjo meluoti apie nėštumą tuo siekdama naudos sau…
Laivakaulis

Laivakaulio orientavimas

Nesunku atskirti dešinįjį laivakaulį nuo kairiojo, jeigu jo iškilumą orientuosime į viršų, lygų (be fasečių), įdubusį sąnarinį paviršių – atgal, o šiurkštumą – į vidų.

Laivakaulio kaulėjimas

Laivakaulio kaulėjimo centras susiformuoja 3 – 4 intrauterininės sklaidos mėnesį.
Ubisoft Entertainment

Istorija

Iš pradžių bendrovė užsiiminėjo tik žaidimų platinimu Prancūzijoje, tokioms firmoms, kaip „Electronic Arts“, „Sierra“ ir „Microprose“. Vėliau ji pradėjo plėstis ir užsiimti veikla ir kitose šalyse, visų pirma – Vokietijoje, JAV, Didžiojoje Britanijoje.
1990 metais pradėjo vystyti žaidimų kūrimo programą ir 1994 m. atidarė Prancūzijoje tam specialią studiją.
2001 m. „Ubisoft“ nusipirko „Blue Byte Software“ įmonę, sukūrusią garsiąją „Settlers“ žaidimų seriją.
2004 metais 19,9 % kompanijos akcijų įsigijo konkurentė „Electronic Arts“. „Ubisoft“ paskelbė, kad vertina tai kaip agresyvų žingsnį.
2008 metais „Ubisoft“ įsigijo visas teises į Tom Clancy vardą.
Klubi 04 Helsinki

Istorija

1999 m. įkurtas FC Jokernit klubas, o komanda suburta iš PK-35 Helsinki klubo profesionalų. 
2004 m. „Jokerit“ profesionalus nusipirko HJK Helsinki, o pats klubas tapo dukterine HJK komanda. Pervadintas Klubi 04 Helsinki.
Algimantas Pukelis

Biografija

1973 m. baigė Vilniaus statybos technikumą, pramoninės – civilinės statybos technikas. 1997 m. individualios įmonės „Altana“ savininkas, Neringos SPUAB „Šilumos tinklai“ valdybos narys, nuo 2003 m. Neringos savivaldybės paminklotvarkininkas.
Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Neringos skyriaus narys, 2001–2005 m. pirmininko pavduotojas, nuo 2005 m. skyriaus pirmininkas, nuo 2013 m. pirmininko pavaduotojas.
1997–2000 m. ir nuo 2007 m. Neringos savivaldybės tarybos narys.
Sutuoktinė Regina, vaikai Eglė, Nerijus, Justas.
Liudas Šukys

Biografija

1990 m. baigė Klaipėdos M. Mažvydo vidurinę mokyklą. Klaipėdos universitete su bendraminčiais leido studentų laikraštį „Kukutis“. Po 11 metų įvairių specialybių studijų Vilniaus universiteto Filologijos fakultete baigė filologijos studijas, filologijos bakalauras.
UAB „Video Zounds“ kūrybos direktorius. Nesėkmingai dalyvavo 2008 m. Seimo rinkimuose, Gargždų apygardoje (iškėlė Tautos prisikėlimo partija). Nuo 2008 m. LR kultūros ministro Remigijaus Vilkaičio patarėjas, vėliau – LR kultūros viceministras (paskyrė LR kultūros ministras Remigijus Vilkaitis; delegavo TPP). 2010 m. sausio 25 d. atleistas iš pareigų kaip praradęs politinį-asmeninį pasitikėjimą. Pasak Šukio, dėl bendravimo su Tautos prisikėlimo partijos nariu, Seimo nariu Dainiumi Budriu (Seimo Ekonomikos komiteto pirmininku), priklausančiu ir frakcijai, kuriai priklauso ir R. Vilkaitis; taip pat dėl nepatikslintų VEKS'o sąmatų.
Nuo 2010 m. visuomeninės organizacijos „Red institutas" direktorius.
Sūnus Titas Šukys.
Čitralis

Istorija

Iki 1895 m. Čitralis buvo karalystės sostinė, valdoma Katūrų dinastijos. Vėliau Čitralio karalystė tapo pavaldi Britų Indijai, o 1969 m. įtraukta į Pakistano sudėtį.
Ararakvara

Istorija

Ararakvara įkurta 1817 m., o miesto teisės suteiktos 1889 m.
Pervalkas

Istorija

Nuo XIV a. Pervalko dvaras ir seniūnija priklausė Lietuvos didžiajam kunigaikščiui. 1792 m. Pervalkui po ilgų ginčų su seniūnijos valdytojais ir po teismo sprendimo buvo suteiktos Magdeburgo teisės. Miesto vaitu buvo išrinktas Gardino miestelėnas, Mykolas Šavelskis (Michal Szawelski), padėjęs miesteliui išrūpinti savivaldos privilegiją. Miestui suteiktas herbas, išrinktas magistratas. Pastarasis rinkdavosi rotušėje, kuri, manoma, buvo vieno iš miestiečių namas.
Kęstutis

Diarchija

Po to, kai 1344 m. mirė Gedimino našlė ir jo vaikų motina Jaunė, 1345 m. Algirdas su Kęstučiu nuvertė Lietuvos didįjį kunigaikštį Jaunutį ir po šio sėkmingo perversmo 1345 m. Kęstutis tapo LDK submonarchu. Neįprastai viduramžiams šis valdžios dalinimasis tarp Kęstučio ir Algirdo tęsėsi visą jų gyvenimą. Algirdas daugiausia rūpinosi santykiais su Rusios kunigaikštystėmis ir rusų žemių rinkimu į savo valdžią; Kęstutis tuo tarpu užsiėmė etninės Lietuvos ir Žemaitijos interesų gynimu.
Kaip LDK submonarchas (Trakų ir Žemaičių kunigaikštis) iš pradžių rezidavo Senuosiuose Trakuose, o nuo ~1376 m. – jo paties iniciatyva pastatytoje Trakų pusiasalio pilyje. Valdydamas Trakų kunigaikštystę Kęstutis sėkmingai vadovavo LDK vakarinių sienų gynybai, ne kartą vedė LDK kariuomenę į Vokiečių ordino valdomą Prūsiją. Nuolat rėmė su Lenkija dėl Volynės kovojusį brolį Liubartą. Kęstučiui teko patirti ir pralaimėjimų, pvz., Strėvos mūšyje (1348 m.), prie Kauno pilies (1362 m.). 1361 m. jis trumpam buvo patekęs į kryžiuočių nelaisvę.
1349 m. Romos kuriją pasiekus gandams, kad Kęstutis nori krikštytis, popiežius Klemensas VI 1349 m. rugsėjo 10 d. išleistoje bulėje pritarė tokiam Kęstučio norui ir pažadėjo jam Lietuvos karaliaus karūną.
1351 m. rugpjūtį į Trakų kunigaikštystės rusėniškas žemes Lietuvos katalikiško krikšto sumetimais atvykus Vengrijos karaliui Liudvikui I Anžu, Kęstutis jam žadėjo „kartu su broliais ir visa tauta“ priimti krikštą, o Vengrijos karalius Kęstučiui − išrūpinti pastarajam iš popiežiaus Lietuvos karaliaus karūną ir padėti atgauti Ordino užgrobtas žemes.
1358 m. liepos−rugsėjo mėn. Kęstutis (?) dėl jo ar jo brolio Algirdo vainikavimosi Lietuvos karaliumi ir Lietuvos katalikiško krikšto Niurnberge derėjosi su Vokietijos imperatoriumi ir Čekijos karaliumi Karoliu IV (Vokiečių ordinas, bandydamas nutraukti jam pražūtingus Lietuvos ir Čekijos ryšius bei užkirsti kelią tolimesniam Lenkijos stiprėjimui, 1352–1356 m. netgi talkininkavo Kęstučiui ir Liubartui jiems kovojant su Lenkija dėl Volynės ir Palenkės žemių).

Kova su Jogaila

Po Algirdo mirties 1377 m. Kęstutis pripažino didžiuoju kunigaikščiu Algirdo sūnų iš antrosios santuokos Jogailą, kurį savo įpėdiniu pasirinko pats valdovas. Turėdamas autoritetą Lietuvoje ir Žemaitijoje Kęstutis galėjo padėti Jogailai įsitvirtinti didžiojo kunigaikščio soste ir kovoti su broliais. Kęstučio populiarumas Jogailą ėmė neraminti ir jis su Teutonų ordinu sudarė prieš jį nukreiptą slaptą sutartį. Sužinojęs apie tai, Kęstutis 1381 m. netikėtai puolė Vilnių, suėmė Jogailą ir pats užėmė didžiojo kunigaikščio sostą. Jogaila gavo valdyti Krėvą ir Vitebską.
1382 m. rugpjūtį Kęstutis buvo klastingai suimtas ir įkalintas Krėvos (ar Vilniaus Kreivojoje) pilyje; to paties mėnesio 15 d. jį šioje pilyje Julijonos Algirdienės ar Skirgailos nurodymu pasmaugė Jogailos tarnai. Jis buvo pagal pagoniškus papročius iškilmingai sudegintas Vilniuje.
Šiaurės Chorasano provincija

Geografija

Provincija įsikūrusi Chorasano istoriniame regione, Turkmėnistano pasienyje. Yra ežerų, versmių. Svarbiausia upė – Atrekas.

Gyventojai

Dauguma provincijos gyventojų yra persai, taip pat čia gyvena turkmėnai, kurdai ir kt. Kalbama persų, kurdų, turkmėnų, Chorasano tiurkų kalbomis.
Didžiausi miestai: Bodžnurdas, Širvanas, Isfarajenas, Džadžarmas.
Jonas Jaks-Tyris

Biografija

Kilęs iš senos totorių giminės. 1895 m. baigė Šiaulių gimnaziją, 1900 m. – Maskvos universiteto Chemijos fakultetą. Mokydamasis Maskvoje priklausė Maskvos lietuvių draugijai.
1901–1905 m. dirbo Vilniaus žemės banke. 1901–1906 m. jo namuose Šnipiškėse buvo Lietuvos socialdemokratų partijos štabas, 1905 m. – spaustuvė. 1905–1907 m. revoliucijos dalyvis. 1906 m. „Naujosios Gadynės“ leidėjas ir redaktorius, taip pat kurį laiką leido ir redagavo laikraščius „Žarija“, „Echo“. Buvo LSDP spaudos administratorius, nuo 1894 m. palaikė nuolatinius ryšius su knygnešiais, pats parsigabendavo draudžiamos socialdemokratinės spaudos. Studijuodamas aprūpindavo laikraščiais „Varpas“, „Ūkininkas“, „Naujienos“ ir kt. Maskvoje gyvenusius lietuvių studentus.
1906 m. už pernelyg aktyvią politinę veiklą jam policijos liepta išvykti iš Lietuvos. Išvažiavo į Turkestaną, Taškente dirbo mokesčių inspektoriumi. 
1922 m. grįžo į Lietuvą ir dirbo Valstybės kontrolėje, vėliau – Kėdainių mokesčių inspekcijoje. 1926 m. liepos mėn. paskirtas Finansų ministerijos finansų departamento direktoriumi, po 1926 m. gruodžio 17 d. valstybės perversmo grįžo į Kėdainius, į buvusias pareigas.
Antatiškės

Istorija

1685 m. kaimas minimas Molėtų krikšto metrikų knygoje. XVIII a. pabaigoje Molėtų klebono kaimas.
Pasaulio pabaiga

Pasaulio pabaiga – įsivaizduojamas įvykis, kurio metu žūsta visa žmonija ar Žemės rutulys su žmonija, ar net visa visata. Perkeltine prasme gali reikšti įvykį, kuris sukrečia visuomenės ar žmonijos gyvenimą, dėl ko staiga keičiasi gyvenimo būdas, pasaulėžiūra ir pan.

Pasaulio pabaigos scenarijai

Galimi pasaulio pabaigos variantai:
Gailiešionys

Žymūs žmonės

Kaime 1902 m. gimė Lietuvos kariuomenės savanoris, Vyčio kryžiaus ordininkas Vincas Remeikis.
James Buchanan

Iškilimas

Gimė gausioje škotų-airių kilmės ūkininko šeimoje pietų Pensilvanijoje. Mokėsi pirmoje JAV Dickinson kolegijoje. 1812 m. baigė teisės studijas Lancaster mieste ir dirbo advokatu. 1814 m. išrinktas į Pensilvanijos Atstovų Rūmus. Juose atstovavo Federalistų partiją. Nuo 1821 m. iki 1831 m. buvo JAV Atstovų rūmų narys. Nuo 1831 m. iki 1833 m. dirbo JAV ambasadoriumi Rusijoje. 1834 m. buvo išrinktas į JAV Senatą, kuriame atstovaudamas demokratų partiją dirbo iki 1845 m. Tais pat metais JAV prezidentas Dž. Polkas paskyrė jį JAV valstybės sekretoriumi. Šiose pareigose derėjosi su Britais dėl 1846 m. pasirašytos Oregono sutarties, kuria buvo nustatyta šiaurinė JAV vakarinių valstijų siena. Nuo 1853 m. iki 1856 m. dirbo JAV pasiuntiniu Jungtinėje Karalystėje.
Alitalia

Istorija

2008 m. rugpjūčio 26 d. grupė Italijos verslininkų kartu su vienu pagrindinių šalies bankų Intesa Sanpaolo įkūrė Compagnia Aerea Italiana konsorciumą, kurio tikslas buvo supirkti kelias smulkias Italijos skrydžių bendroves ir bankrutuojančią Alitalia – Linee Aeree Italiane S.p. A. oro linijų bendrovę. Jas visas sujungus buvo paliktas senasis pavadinimas Alitalia.
2008 m. lapkričio 19 d. konsorciumas skyrė 1,052 milijardus eurų šalies vyriausybei ir bankroto bylos vykdytojams, kurie sutiko su šiomis sąlygomis ir Alitalia išsaugojimu. 427 milijonai eurų buvo skirti apyvartinėms lėšoms, kiti 625 milijonai eurų pervesti į kompanijos sąskaitą.
2009 m. sausio 13 d. naujoji Alitalia pradėjo savo veiklą. Tuo metu Compagnia Aerea Italiana pardavė 25 % įmonės akcijų Air France-KLM holdingo bendrovei.
2010 m. sausio mėnesį kompanija minėjo savo vienerių metų sukaktį. Per pirmus veiklos metus Alitalia aptarnavo 22 milijonus keleivių. Po metų šis skaičius išaugo iki 23,4 milijonų per metus.
2010 m. vasario 11 d. kompanija paskelbė, kad nuo vasaros sezono planuoja naudoti savo antrinę bendrovę Air One kaip mažų sąnaudų oro bendrovę. Jos pagrindiniu oro uostu tapo Milano Malpensa oro uostas.
2010 m. liepos mėnesį Alitalia kartu su Air France, KLM ir Delta Air Lines sudarė bendrą įmonę skrydžiams per Atlantą – taip šios įmonės dalinasi pelnu nuo šių skrydžių.
2011 m. vasario 12 d. pasirodė pranešimai, jog Alitalia planuoja jungtis su antra pagal dydį šalies oro linijų bendrove Meridiana Fly.
2014 m. rugpjūčio 8 d. antra pagal dydį JAE aviakompanija Etihad Airways susitarė už 560 milijonų eurų nusiperkanti 49 procentus Alitalia akcijų.
2017 m. balandį įmonės darbuotojai atsisakė susimažinti atlyginimus dėl sunkios kompanijos ekonominės būklės. Tuomet oro linijos paskelbė pradėsiančios bankroto procedūrą. Italijos vyriausybė suteikė leidimą pradėti bankroto procedūrą 2017 m. gegužės 2 d. Šalies vyriausybei atsisakius nacionalizuoti avialinijas, jos buvo parduodamos aukcione. 2017 m. birželį savo norą pirkti Alitalia paskelbė EasyJet.
Impresionizmas

Impresionizmas (XIX a. pab. – XX a. pr.) – meno judėjimas, prasidėjęs Paryžiuje, kai apie 1860-ųjų pradžioje susikūrė grupė dailininkų, kurie siekė vaizduoti šiuolaikinio gyvenimo scenas, ieškojo naujų vaizdavimo formų.
Garsiausiais ir būdingiausiais impresionizmo atstovais minimi Klodas Monė, Ogiustas Renuaras, Kamilis Pisaro. Jiems didelį impulsą suteikė E. Manė kūryba, ypač jo skandalą sukėlę paveikslai „Pusryčiai ant žolės“ (1863) ir „Olimpija“ (1863). 1874 m. įvyko pirmoji grupės paroda Paryžiuje. Impresionizmo pavadinimas kilo iš joje pademonstruoto prancūzų dailininko Klodo Monė paveikslo „Įspūdis, saulėtekis“ (angl. Impression, Sunrise, pranc. Impression, soleil levant). Viso įvyko 8 impresionistų grupės parodos iki 1886 m. Jose eksponavo ne vien impresionistai, taip pat, ne visi impresionistai dalyvavo visose grupės parodose.
Pagrindinis impresionizmo principas – atspindėti akimirką, sustabdyti judesį, atspindėti realybės nepastovumą, pagrįsti įspūdžiu. Tapyboje naudojamos grynos, dažniausiai nemaišytos spalvos, atsisakyta žemės, ochros tonų. Naudojami laisvi, smulkūs potėpiai, atsakyta kontūrinio, aiškios linijos vaizdavimo. Teikiama pirmenybė plenerinei tapybai, peizažo žanrui, didelis dėmesys skiriamas saulės šviesos atspindžių, atmosferinių efektų, vandens paviršiaus raibuliavimo vaizdavimui.

Galerija

Kai kurie iš žinomiausių impresionistų kūrinių: